MACO ดีดแรง 10% คาดนลท.เก็งรับแผนเพิ่มทุน-รุกธุรกิจใหม่
MACO ดีดแรง 10% นลท.เข้าเก็งกำไร หลังมีเหตุการณ์สำคัญ อาทิ ขายสินทรัพย์ เพิ่มทุน ต่อยอด คืนหนี้ และจ่อลงทุนใหม่ๆ ในธุรกิจ New Economy
19 พ.ย. 2564

ผู้สื่อข่าวรายงานว่าวันนี้ (19 พ.ย.2564) ราคาหุ้นบริษัท มาสเตอร์ แอด จำกัด (มหาชน) หรือ MACO ณ เวลา 10:29 น. อยู่ที่ระดับ 0.92 บาท เพิ่มขึ้น 0.08 บาท หรือ 9.52% โดยทำจุดสูงสุดที่ 0.95 บาท และทำจุดต่ำสุดที่ 0.85 บาท ด้วยมูลค่าการซื้อขาย 224.09 ล้านบาท

บล.ดีบีเอส วิคเคอร์ส (ประเทศไทย) ระบุในบทวิเคราะห์ ว่า MACO มีเหตุการณ์สำคัญ ขายสินทรัพย์ให้ PLANB บางส่วน เพิ่มทุน ต่อยอด คืนหนี้ และลงทุนใหม่ๆ ในธุรกิจ New Economy ช่วงนี้จึงมีการ Trading เข้ามาสูง
อนึ่ง MACO จะจัดสรรหุ้นเพิ่มทุน 2,705,990,707 หุ้น ให้ผู้ถือหุ้นเดิม (RO) ในสัดส่วน 2 หุ้นเดิม ต่อ 1 หุ้นใหม่ ในราคาจองซื้อ 0.30 บาท กำหนดวันจองซื้อและชำระค่าหุ้นในวันที่ 20-24 ธ.ค. 2564 และวันที่ไม่ได้รับสิทธิจองซื้อหุ้นเพิ่มทุน (XR) ในวันที่ 26 พ.ย. 2564
โดยก่อนหน้านี้ บริษัท แพลน บี มีเดีย จำกัด (มหาชน) หรือ PLANB เปิดเผยถึงความคืบหน้าของการเข้าซื้อทรัพย์สินจาก MACO นั้น ในวันที่ 19 พ.ย. นี้ บริษัทจะมีการประชุมวิสามัญผู้ถือหุ้น เพื่อขออนุมัติออกหุ้นเพิ่มทุนจำนวน 465.91 ล้านหุ้น แบ่งเป็นจัดสรรหุ้นเพิ่มทุนจำนวน 310.61 ล้านหุ้น ให้กับผู้ถือหุ้นเดิมตามสัดส่วนการถือหุ้น (Rights Offering) และหุ้นเพิ่มทุนอีกจำนวน 115.30 ล้านหุ้น รองรับการใช้สิทธิตามใบสำคัญแสดงสิทธิที่จะซื้อหุ้นสามัญของบริษัทรุ่นที่ 1 (PLANB-W1) ที่จัดสรรให้แก่ผู้ถือหุ้นเดิมที่จองซื้อและได้รับจัดสรรหุ้นสามัญเพิ่มทุน
อย่างไรก็ดีหากผู้ถือหุ้นมีการจองซื้อเต็มจำนวน บริษัทจะได้รับเงินจากการเพิ่มทุนประมาณ 1,553 ล้านบาท โดยจะนำไปใช้เพื่อการเข้าซื้อทรัพย์สินจาก MACO ซึ่งคาดว่าจะใช้เงินประมาณ 500 ล้านบาท โดยคาดว่าการซื้อทรัพย์สินจะแล้วเสร็จภายในไตรมาส 1/2565 ส่วนที่เหลืออีก 1,000 ล้านบาทจะนำไปลงทุนขยายธุรกิจที่มีความเกี่ยวเนื่องกับสื่อโฆษณาเพิ่มเติม ปัจจุบันอยู่ระหว่างการเจรจาความร่วมมือกับลูกค้ารายใหญ่ 1 รายเพื่อเข้ามาต่อยอดธุรกิจ โดยคาดว่าจะชัดเจนในไตรมาส 1/2565